کیمبل: د ملاعمر مړینه به په طالبانو کې د انشعاب سبب شي
جنرال کیمبل وايي چې اوس یې ښه فرصت دی چې د ملاعمر د مړینې د خبرو د خپریدو وروسته به د طالبانو ترمنځ انشعاب راشي.
په افغانستان کې نړیوالو ځواکونو قوماندان جنرال کیمبل وايي، د ملاعمر د مړینې د خبر د خپریدو وروسته، اوس ښه فرصت دی چې د افغانستان حکومت طالبان سولې ته راوبولي. هغه دا هم وايي چې د ملاعمر مړینه به په طالبانو کې انشعاب راولي. جنرال کیمبل دغه څرګندونې په هغه بحث کې وکړي چې د بروکینګز په انستیتوت کې د «افغانستان د راتلونکي» په اړه جوړ شوی و. جنرال کیمبل وویل چې «د ملا عمر د مړینې قضیه، او دا چې هغه دوه نیم کاله مخکې مړ شوی دی، تغیرات به راولي. د طالبانو په منځ کې به د انشعاب سبب شي. دغه به ځینې طالبان دې ته تشویش کړي چې ژر د سولې خبرو ته حاضر شي او امکان یې شته چې ځینې نور بیا ژر د داعش یا اسلامي دولت د ډلې سره یو ځای شي.» جنرال کیمبل وویل چې طالبان اوس پوهیږي چې ملا عمر څو کاله وړاندې مړ شوی دی او دوی به اوس د ځانو سره دا پوښتنه کوي ولې ورته دروغ ویل شوي و؟ جنرال جان کیمبل وویل چې اوس د افغانستان او پاکستان لپاره فرصت دی چې طالبان د سولې پروسې ته وهڅوي. خو هغه دا ومنله چې د سولې پروسه به یوه اوږده پروسه وي. جنرال کیمبل او د هغه سیاسي سلاکار مت شیرمین په دې وروستیو کې د افغانستان او پاکستان ترمنځ د همکاریو د ډیرو په اړه خوشبیني وښودله. دوی د ولسمشر غني د پالیسۍ، چې په افغانستان کې د سولې لپاره د پاکستان سره یې مستقیمې خبرې پیل کړیدي، ستاینه وکړه. خو جنرال کیمبل دا ومنله چې پاکستان په تیرو څو کلنو کې د حقانې د شبکې په خلاف، څنګه چې ورنه غوښتل شوي و، اقدامات نه دې کړي. دغه امریکايي جنرال وویل چې د حقانې شبکه اوس هم د افغانستان او نړیوالو ځواکونو لپاره ګواښونه پيښوي. جنرال کیمبل زیاته کړه چې امریکا به په پاکستان باندې خپل فشار ته دوام ورکړي. جنرال کیمبل دا مني چې اوس طالبان د افغانستان په ټولو سیمو کې جګړې کوي. خو هغه وویل چې دا امکان نه لري چې طالبان دې د افغانستان حکومت رانسکور کړي. «هیڅ امکان نه لري چې طالبان دې، حتا که د جګړې د موسم سختو جګړو او [د طالبانو] د تلفات منلو ته وکتل شي، وکړی شي چې د افغانستان حکومت رانسکور کړي.» هغه زیاته کړه چې طالبان یوازې لېري پرتو ولسوالیو کې ګواښ پيښوي او هغه هم اوس د افغانستان ځواکونه په دې قادر شوي دي چې په چټکی سره د هغو ولسوالیو مرکزونه چې د طالبانو لاس ته لویږي بیرته ونیسي. «اوس یې دوی قابلیت لري، ظرفیت یې لري چې عکس العمل وښيي او خپل ځواکونه د هیواد بیلابیلو سیمو ته واستوي او بیرته د دغه ولسوالیو مرکزونه ونیسي، نو زه فکر کوم چې دا د پرمختګ نښه ده.» دناټو د ځواکونو قوماندان وویل چې په دې وروستیو کې، په تیره بیا په شمالي ولایتونو کې، د طالبانو د پرمختګونو یو علت دا و چې د افغانستان امنیتي ځواکونو د مشرتابه په برخې کې مشکلات درلودل. هغه وویل چې د افغانستان ځواکونه د مشرتابه، د استخباراتي معلوماتو، د ماشین الاتو د حفظ او مراقبت، په لوجستیکي چارو کې، او د هوايي ځواکونو د روزلو په برخې کې ستونزې لري چې دغه په دې برخې کې به نړیوال ورسره خپلو مرستو ته دوام ورکړي. په افغانستان کې د ناټو عمومي قوماندان وویل چې د ناټو او امریکا په افغانستان کې امنیتي ځواکونو ته د روزنې، مشورې او مرستې ماموریت لري. هغه وویل چې د دې ماموریت هدف دا دی چې د تیرو څورلسو کلنو لاس ته راوړنې وساتل شي. جنرال کیمبل په افغانستان کې د امریکا د تروریزم پر ضد د مبارزې د ماموریت په اړه وویل چې هڅه دا ده چې په افغانستان کې بیا د امریکا په خلاف د کوم تروریستي برید پلان جوړ نه شي. هغه وویل چې امریکايي ځواکونه په دې کې بریالي شوي دي چې د سپټمبر د ۱۱ نیټې په څیر یو بل داسې برید مخنوی یې کړی دی. که څه هم، جنرال کیمبل دا و نه ویل چې د ناټو د ځواکونو ماموریت به کله په افغانستان کې پای ته ورسیږي، خو هغه دا خبره وکړه چې دوی به ضرورتونو ته ګوري او د ضرورتونو په اساس به خپله تګلاره برابروي. جنرال کیمبل وویل چې په دوامداره توګه د افغانستان د وضعیت جاج اخلي او امریکا به د ناټو د نورو هیوادونو سره په مشورې دا معلومه کړي چې په ۲۰۱۶ کال کې او د ۲۰۱۶ کال نه وروسته به په افغانستان کې د نړیوالو ځواکونو رول څه وي. جنرال کیمبل او د هغه سلاکار مت شیرمین د بروکینګز په انستیتوت کې دا خبره هم وکړه چې دا «یو ستراتیژیک فرصت» دی چې افغانستان غواړي چې د نړیوالې ټولنې برخه وي. په افغانستان کې د ناټو قوماندان وویل چې د دغه کار لپاره افغانستان د امریکا مرستو ته ضرورت لري او بې له نړیوالو مرستو دغه کار نه شي کیدای.